
Váš list číslo/zo dňa

Naše číslo


Vybavuje/linka


       Miesto/dátum

                                              SVO-RVO3-2026/000649-014       Ing. Beáta Škanderová /+421250944571
             Bratislava/10.09.2026
Vec : Vysvetlenie informácií potrebných na vypracovanie ponuky č.1

       Na základe doručených žiadostí o vysvetlenie informácií potrebných na vypracovanie ponuky a v súlade        s § 48 zákona č. 343/2015 Z. z o verejnom obstarávaní a  o  zmene a doplnení niektorých zákonov v znení neskorších predpisov (ďalej len „zákon“) zverejňujeme v elektronickom prostriedku Josephine (ďalej len „EPJ“) vysvetlenie informácií potrebných na vypracovanie ponuky na predmet zákazky „Flotilové poistenie – povinné zmluvné poistenie za škodu spôsobenú prevádzkou motorového vozidla v rozsahu stanovenom zákonom č.381/2001 Z.z“, ktorej oznámenie o vyhlásení verejného obstarávania bolo uverejnené v Úradnom vestníku EÚ pod zn. 2026/S 152-551810 z 10.08.2026 a vo Vestníku verejného obstarávania č.161/2026 zo dňa 11.08.2026 pod zn.11523-MSS

Otázka č.1 
Pre účely výpočtu výšky poistného prosíme predložiť údaje o škodovom priebehu z Povinného zmluvného poistenia za škodu spôsobenú prevádzkou motorového vozidla a to za nasledovné roky a v uvedenej štruktúre:
- Rok 2023: počet poistných udalostí v ks, výška výplat poistného plnenia v Eur; výška rezerv v Eur z otvorených poistných udalostí, počet poistených vozidiel ku koncu poistného obdobia;
- Rok 2024: počet poistných udalostí v ks, výška výplat poistného plnenia v Eur; výška rezerv v Eur z otvorených poistných udalostí, počet poistených vozidiel ku koncu poistného obdobia;
- Rok 2025: počet poistných udalostí v ks, výška výplat poistného plnenia v Eur; výška rezerv v Eur z otvorených poistných udalostí, počet poistených vozidiel ku koncu poistného obdobia;
- Rok 2026 – do aktuálneho dátumu: počet poistných udalostí v ks, výška výplat poistného plnenia v Eur; výška rezerv v Eur z otvorených poistných udalostí, počet poistených vozidiel ku koncu poistného obdobia;
Odpoveď na otázku č.1
Údaje o škodovom priebehu z Povinného zmluvného poistenia za škodu spôsobenú prevádzkou motorového vozidla za r. 2023, 2024 a 2025 sú uvedené v Prílohe č. 1 tohto vysvetlenia. Aktuálne údaje za r. 2026 nemá verejný obstarávateľ k dispozícii. Verejný obstarávateľ má za to, poskytnuté údaje sú pre účely výpočtu výšky poistného postačujúce.
Otázka č. 2 

V súťažných podkladoch „Opis predmetu zákazky“, bod 6, uvádzate: 
„6. Za všetky vozidlá s právom prednosti v jazde, vozidlá určené na prepravu nebezpečných vecí a za vozidlá skupiny „E – zásahové vozidlá jednotiek požiarnej ochrany“ uvedené v Špecifikácii poisťovaných vozidiel, sa nebude uplatňovať zvýšenie poistného.“ 

Dotaz: Prosíme o uvedenie počtu vozidiel, podľa jednotlivých kategórií v zmysle prílohy č. 1a SP „Špecifikácia poisťovaných vozidiel/štruktúrovaný rozpočet ceny“, ktoré sú aktuálne prevádzkované v režime: 

· Právo prednosti v jazde
· Preprava nebezpečného nákladu
Odpoveď na otázku č.2 
Počty vozidiel, ktoré sú aktuálne prevádzkované v režime právo prednosti v jazde a preprava nebezpečného nákladu, sú uvedené v Prílohe č. 2 tohto vysvetlenia.
Otázka č.3 

V súťažných podkladoch „Opis predmetu zákazky“, bod 8, a v Rámcovej dohode článok VI „Podmienky poskytovania služieb“ bod 6.8. uvádzate:
„Po oznámení škodovej udalosti je poisťovateľ povinný do štyridsaťosem (48) hodín kontaktovať poškodeného za účelom dohodnutia termínu a miesta obhliadky, a to v objektoch poistníka, v objektoch rozpočtových a príspevkových organizácií v jeho zriaďovateľskej pôsobnosti podľa tejto rámcovej dohody, prípadne na iných miestach, kde sa poškodené vozidlo bude nachádzať. Obhliadku poškodeného vozidla po uplatnení nároku si dohodne poisťovateľ priamo s poškodeným bez potreby účasti poistníka.“ 

Dotaz: Rozumieme tomu správne, že vozidlo MV SR spôsobí škodu tretej osobe a poisťovateľ má po oznámení škodovej udalosti poškodeným do 48 hodín kontaktovať poškodeného, ktorý si uplatňuje nárok z PZP MV SR, za účelom dohodnutia termínu a miesta obhliadky? 

Ak áno, navrhovali by sme doplniť, že pokiaľ si poškodený pri hlásení poistnej udalosti uplatní nárok na opravu v zmluvnej servisnej sieti poisťovateľa, ďalšia komunikácia môže prebiehať priamo s opravcom. Ten následne zabezpečí obhliadku vlastným technikom alebo v prípade potreby požiada poisťovateľa o vykonanie obhliadky. Bolo by to možné? 

Ak uvedené myslíte inak, prosíme o jednoznačné objasnenie tohto bodu. 

Odpoveď na otázku č.3 
Verejný obstarávateľ uvádza, že ustanovenie bodu 8 Opisu predmetu zákazky a bodu 6.8 rámcovej dohody sa vzťahuje na prípady, keď je prevádzkou vozidla poistníka spôsobená škoda tretej osobe a poškodený si uplatňuje nárok na náhradu škody z povinného zmluvného poistenia vozidla poistníka.

Účelom predmetného ustanovenia je zabezpečiť aktívny a včasný kontakt poisťovateľa s poškodeným za účelom dohodnutia ďalšieho postupu pri likvidácii škodovej udalosti, vrátane prípadnej obhliadky poškodeného vozidla.

V prípade, ak si poškodený pri nahlásení škodovej udalosti uplatní nárok na opravu prostredníctvom zmluvnej servisnej siete poisťovateľa, verejný obstarávateľ pripúšťa, že ďalšia komunikácia a koordinácia úkonov súvisiacich s obhliadkou a opravou vozidla môže prebiehať prostredníctvom príslušného zmluvného opravcu. Zodpovednosť za splnenie podmienok stanovených v rámcovej dohode však naďalej nesie poisťovateľ.

Na základe uvedenej otázky záujemcu verejný obstarávateľ pristupuje k nasledovnej zmene v čl. VI bodu 6.8 rámcovej dohody:

„6.8. Po oznámení škodovej udalosti je poisťovateľ povinný do štyridsaťosem (48) hodín kontaktovať poškodeného za účelom dohodnutia termínu a miesta obhliadky, a to v objektoch poistníka, v objektoch rozpočtových a príspevkových organizácií v jeho zriaďovateľskej pôsobnosti podľa tejto rámcovej dohody, prípadne na iných miestach, kde sa poškodené vozidlo bude nachádzať. Obhliadku poškodeného vozidla po uplatnení nároku si dohodne poisťovateľ priamo s poškodeným bez potreby účasti poistníka. V prípade, ak si poškodený pri hlásení poistnej udalosti výslovne uplatní nárok na opravu v zmluvnej servisnej sieti poisťovateľa, môže ďalšia komunikácia ohľadom obhliadky prebiehať priamo medzi poškodeným a zmluvným opravcom.  Zmluvný opravca zabezpečí vykonanie obhliadky vlastným technikom, prípadne v nevyhnutnej súčinnosti s poisťovateľom. Uvedeným postupom nie je dotknutá celková zodpovednosť poisťovateľa za riadne a včasné vybavenie poistnej udalosti v súlade s rámcovou dohodou a zákonom o PZP.“ Zoznam pobočiek, zastúpení, zmluvných partnerov alebo iných osôb schopných vysporiadavať škodové udalosti, resp. poistné udalosti tvorí Prílohu č. 3 tejto rámcovej dohody.“

Otázka  č. 4 

V súťažných podkladoch „Opis predmetu zákazky“, bod 16, uvádzate: „Súčasťou rámcovej dohody je aj kompletný sadzobník poistného pre povinne zmluvné poistenie zodpovednosti za škodu spôsobenú prevádzkou motorového vozidla na všetky vozidlá s evidenčným číslom a niektoré špeciálne vozidlá bez čísla, pohybujúce sa po cestných komunikáciách (vysokozdvižné vozíky, poľnohospodárske a stavebné stroje) s uplatnením rovnakej výšky zľavy a bonusov ako sa uplatnili v rámci ponuky.“ 
V Rámcovej dohode, článok VI „Podmienky poskytovania služieb“, bod 6.1. uvádzate, (okrem iného) :
„Poisťovateľ v súlade so sadzobníkom uvedeným v Prílohe č. 2 Rámcovej dohody, vypočíta výšku ročného poistného za všetky vozidlá podľa Špecifikácie poisťovaných vozidiel.“ 

Dotaz: Na iných miestach Rámcovej dohody, ako aj v Prílohách Rámcovej dohody je pod Prílohou č.2 uvádzaná „Príloha č. 2 Špecifikácia poisťovaných vozidiel/Štruktúrovaný rozpočet ceny“. Máme teda za spomínaný „Sadzobník“ považovať Štruktúrovaný rozpočet ceny, ako je uvádzané v názve Prílohy č.2, alebo je potrebné vystaviť samostatnú prílohu označovanú „Sadzobník“ s uvedením len výšky poistného za jednotlivé kategórie vozidiel (t.j bez počtu vozidiel podľa jednotlivých kategórií)? 
Ak áno, prosím uveďte potom pod akým číslom Prílohy k Rámcovej dohode má byť zaradený.
Odpoveď na otázku č.4 
Verejný obstarávateľ vysvetľuje znenie bodu 16 Opisu predmetu zákazky, a to, že za sadzobník poistného sa považuje vyplnená Príloha č. 2 rámcovej dohody: „Špecifikácia poisťovaných vozidiel/Štruktúrovaný rozpočet ceny“. Z uvedeného dôvodu nie je potrebné vypracovanie ďalšej samostatnej prílohy. Na základe uvedeného verejný obstarávateľ pristúpil k úprave bodu 16. Opisu predmetu zákazky.
V nadväznosti na uvedené  a  pre vylúčenie pochybnosti upravuje  verejný obstarávateľ znenie  čl. VI bod 6.1   rámcovej dohody nasledovne:
„6.1  Pre potreby uzatvárania poistných zmlúv doručí poistník poisťovateľovi schválenú a podpísanú Špecifikáciu poisťovaných vozidiel, s aktuálnym stavom poisťovaných vozidiel. Špecifikácia poisťovaných vozidiel sa po doručení poisťovateľovi stáva neoddeliteľnou prílohou príslušnej poistnej zmluvy. Poisťovateľ v súlade s Prílohou č. 2 rámcovej dohody, vypočíta výšku ročného poistného za všetky vozidlá podľa Špecifikácie poisťovaných vozidiel. Takto stanovenú výšku ročného poistného, schválenú a podpísanú za stranu poisťovateľa doručí bezodkladne poistníkovi.“ 
Otázka č. 5 
V Rámcovej dohode, článok VII „Poistné, výška a úhrada poistného, sú jednotlivé body článku číslované začínajúc číslom 6. Prosíme o opravu označenia bodov článku VII., ako aj opravu ostatných bodov nasledujúcich článkov, tj VII - XI. Takisto článok IX je označený ako XI. 
Takisto prosíme o opravu označenia bodov v Návrhu Flotilovej poistnej zmluvy PZP (Príloha č.4 k Rámcovej dohode) a to od článku II po článok VI. 

Odpoveď na otázku č.5 
Na základe uvedenej otázky záujemcu, verejný obstarávateľ vykonal opravu číslovania dotknutých ustanovení tak, aby bolo číslovanie v celom texte rámcovej dohody a Prílohy č. 4 tejto rámcovej dohody logicky a formálne správne.

Verejný obstarávateľ zároveň zverejňuje aktualizované znenie návrhu rámcovej dohody a Prílohy č. 4 tejto rámcovej dohody so zapracovanou opravou číslovania.

Otázka č. 6 

V Návrhu Flotilovej poistnej zmluvy PZP, článok IV, bod 4.3 (po jeho oprave) sa uvádza (okrem iného) : „Prvé poistné obdobie pre poistenie vozidla flotily, ktorého poistenie začalo po dni začiatku poistného obdobia flotily podľa bodu 4.1 tohto článku zmluvy, začína dňom začiatku poistenia uvedeným na riadne vyplnenej prihláške, ktorá tvorí Prílohu č. 7 tejto zmluvy.“ 
A príloha č.7 k Návrhu Flotilovej poistnej zmluvy, ktorou je „Prihláška“. 

Dotaz: Prosíme o objasnenie, aké údaje majú byť v Prihláške uvedené. Má byť Prihláška súčasťou Špecifikácie poisťovaných vozidiel/Štruktúrovaný rozpočet ceny pri prihlasovaní novonadobudnutých vozidiel počas platnosti zmluvy do poistenia? V štandardných poistných zmluvách slúži prihláška na vyplnenie technických údajov o vozidlách (napr. EČ, VIN, značka a typ vozidla, objem, výkon, rok výroby a pod.), ktoré v zmysle zákona o PZP predkladať nemusíte. Preto si chceme overiť, či trváte na uvedenej prílohe „Prihláška“ a ak áno, definujte, prosím, jej štruktúru.

Odpoveď na otázku č.6  
Verejný obstarávateľ uvádza, že štruktúra prihlášky bude pri uzatváraní poistnej zmluvy upresnená s poisťovateľom, pričom sa v nej bude nachádzať začiatok poistenia, skupina, počet vozidiel, prípadne iné nevyhnutné údaje požadované poisťovateľom.
Otázka č. 7 

V prípade uzavretia poistnej zmluvy poveríte správou poistnej zmluvy samostatného finančného agenta, alebo bude poistný vzťah bez účasti samostatného finančného agenta? 
Odpoveď na otázku č.7 
Verejný obstarávateľ uvádza, že správou poistnej zmluvy nebude poverený samostatný finančný agent, zmluvu bude spravovať verejný obstarávateľ.
Otázka č. 8 

Je možné Rámcovú dohodu v článku VII „Poistné, výška a úhrada poistného a Flotilovú poistnú zmluvu, článok V „Poistné“ doplniť o nasledovné dojednania navrhované poisťovateľom? 
„V prípade vzniku poistenia vozidla v priebehu poistného obdobia, za ktoré je hradené bežné poistné, je poisťovateľ oprávnený podľa podmienok tejto dohody/zmluvy predpísať poistníkovi prorata (pomerné) poistné priebežne v závislosti od zvýšenia počtu vozidiel vo flotile.“? 
Odpoveď na otázku č.8

Verejný obstarávateľ nevyhovuje návrhu záujemcu na doplnenie čl. VII. rámcovej dohody. Mechanizmus zaraďovania vozidiel do poistenia v priebehu poistného obdobia, vrátane stanovenia a úhrady dodatočného poistného za takéto vozidlá, je upravený v čl. VII, bod 7.7 rámcovej dohody.

Uvedené ustanovenie jednoznačne upravuje vznik poistenia novonadobudnutých vozidiel, postup ich oznamovania poisťovateľovi, ako aj oprávnenie poisťovateľa vypočítať a písomne oznámiť poistníkovi výšku dodatočného poistného podľa zmluvne dohodnutých sadzieb poistného. Navrhované doplnenie preto považuje verejný obstarávateľ za obsahovo duplicitné a zmluvne nadbytočné.

Z uvedených dôvodov zostáva znenie rámcovej dohody bez zmeny.
Otázka č. 9 

Je možné Flotilovú poistnú zmluvu, článok V „Poistné“ doplniť o nasledovné dojednanie navrhované poisťovateľom?
„Úhradu poistného a jeho splatnosť za všetky vozidlá uvedené v Špecifikácii poisťovaných vozidiel vykoná poistník hromadne v lehote najneskôr do dvoch (2) mesiacov od účinnosti uzatvorenia poistnej zmluvy.“?
Odpoveď na otázku č.9

Verejný obstarávateľ nevyhovuje návrhu záujemcu na doplnenie čl. V. Flotilovej poistnej zmluvy, ktorá tvorí Prílohu č. 4 rámcovej dohody.

Verejný obstarávateľ uvádza, že navrhovaná úprava spôsobu určenia a úhrady poistného je už obsiahnutá v čl. VII. bod 7.5 rámcovej dohody. Zároveň v zmysle čl. VIII. bodu 8.4 Flotilovej poistnej zmluvy platí, že:

„Zmluvné strany sa dohodli, že na všetky skutočnosti, ktoré nie sú touto zmluvou upravené, sa budú vzťahovať príslušné ustanovenia Dohody.“

Na základe uvedeného sa ustanovenia rámcovej dohody upravujúce podmienky určenia, predpisu a úhrady poistného primerane uplatnia aj na jednotlivé Flotilové poistné zmluvy uzatvárané na jej základe. Verejný obstarávateľ považuje existujúcu zmluvnú úpravu za dostatočnú, jednoznačnú a komplexnú, pričom navrhované doplnenie by predstavovalo duplicitnú úpravu práv a povinností zmluvných strán.

Z uvedených dôvodov zostáva znenie rámcovej dohody bez zmeny.

Otázka č. 10

Škodový priebeh
V záujme korektného nacenenia poistného rizika žiadame verejného obstarávateľa o poskytnutie škodového priebehu z povinného zmluvného poistenia motorových vozidiel za posledných 5 rokov, minimálne v rozsahu
• počet poistných udalostí,
• vyplatené poistné plnenia,
• výška rezerv,
• rok vzniku škody,
Odpoveď na otázku č.10 
Odpoveď na predmetnú otázku je uvedená v rámci odpovede na otázku č.1

Otázka č. 11 

Sprostredkovateľ 

Bude pri realizácii rámcovej dohody a poistných zmlúv určený poistný sprostredkovateľ?
V prípade kladnej odpovede žiadame uviesť identifikáciu sprostredkovateľa a spôsob komunikácie medzi poistníkom, poisťovateľom a sprostredkovateľom.

Odpoveď na otázku č.11 
Verejný obstarávateľ uvádza, že aktuálne nie je rozhodnuté, či pri realizácii rámcovej dohody a poistných zmlúv bude určený poistný sprostredkovateľ. Ak bude potrebný, tak iba v rozsahu riešenia konkrétnych poistných udalostí.
Otázka č. 12

Zmluvné pokuty 

V čl. X bod 10.1 písm. f) rámcovej dohody je uvedená zmluvná pokuta vo výške 10 % z ceny služby v prípade, ak poisťovateľ poskytne služby, ktoré nespĺňajú požiadavky rámcovej dohody. 

Žiadame verejného obstarávateľa o upresnenie:
• z akej ceny bude predmetná sankcia počítaná,
• či ide o cenu konkrétnej poistnej zmluvy,
• cenu týkajúcu sa konkrétneho vozidla,
• alebo o cenu celej rámcovej dohody.
Rovnako žiadame o vysvetlenie spôsobu výpočtu pokút uvedených v čl. X bod 10.1 písm. h) a i).
Odpoveď na otázku č.12
Verejný obstarávateľ poskytuje nasledovné upresnenie a vysvetlenie výpočtu zmluvných pokút rámcovej dohody:

1. k čl. X. bod 10.1 písm. f) - predmetná zmluvná pokuta sa počíta z ceny za objednané služby, pri ktorej došlo k porušeniu povinnosti. 

2. k čl. X. bod 10.1 písm. h) - zmluvná pokuta za porušenie povinností podľa čl. VI bodu 6.8 a čl. VIII bodu 8.11 sa počíta z Ceny podľa čl. VII bodu 7.1 rámcovej dohody.

3. k čl. X. bod 10.1  písm. i) - zmluvná pokuta za porušenie povinností podľa čl. VI bodov 6.13 a 6.14 a čl. VIII bodov 8.2 a 8.3 sa počíta z Ceny podľa čl. VII. bodu 7.1 rámcovej dohody za každé jednotlivé porušenie, a to aj opakovane.

V tejto súvislosti verejný obstarávateľ pristupuje k nasledovnej zmene rámcovej dohody:

Čl. VII. rámcovej dohody :

7.1
Cena za služby je výsledkom Verejného obstarávania a je stanovená v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon o cenách. Cena predstavuje jednotkové sadzby ročného poistného a celkovú cenu za ročné poistné za všetky vozidlá poistníka za jedno poistné obdobie a je špecifikovaná v Prílohe č. 2 tejto rámcovej dohody (ďalej len „poistné“ alebo „Cena“).

7.3
Cenou objednaných služieb je celková cena služieb objednaných na základe jednej výzvy a poskytnutá na základe jednej poistnej zmluvy. Sadzby ročného poistného sú uvedené v Prílohe č. 2 tejto rámcovej dohody.

7.4
Maximálna cena Dohody, t. j. hodnota finančného limitu, ktorá môže byť uhradená poistníkom na základe tejto rámcovej dohody/poistných zmlúv v súlade s výsledkom Verejného obstarávania a s touto rámcovou dohodou je cena rovnajúca sa predpokladanej hodnote zákazky. Predpokladaná hodnota zákazky je 3 939 597,16 EUR bez DPH ( slovom : tri milióny deväťstotridsaťdeväťtisíc päťstodeväťdesiatsedem eur a šestnásť eurocentov bez DPH).

Čl. X. rámcovej dohody :

10.1.     Pre prípad nedodržania podmienok tejto rámcovej dohody a/alebo poistnej zmluvy si účastníci dohody dohodli nasledovné zmluvné pokuty a úroky z omeškania:

a)
za omeškanie poisťovateľa s uzatvorením poistnej zmluvy v lehote podľa čl. VI. bodu 6.2. rámcovej dohody si poistník uplatní voči poisťovateľovi zmluvnú pokutu vo výške 0,05% z ceny za objednané služby a/alebo dokumentáciu, s uzatvorením/dodaním ktorej je poisťovateľ v omeškaní, a to za každý, aj začatý deň omeškania, 

b)
za omeškanie poisťovateľa s poskytnutím Služieb v lehotách podľa tejto rámcovej dohody a zákona o PZP si poistník uplatní voči poisťovateľovi zmluvnú pokutu vo výške 0,05% z ceny za objednané služby za každý, aj začatý deň omeškania, 

c)
za omeškanie poistníka so zaplatením poistného si poisťovateľ uplatní zákonný úrok z omeškania z nezaplateného poistného za každý, aj začatý deň omeškania,

d)
za omeškanie poisťovateľa s vydaním a doručením medzinárodnej automobilovej poisťovacej karty poistníkovi v lehote podľa čl. VI. bodu 6.5. rámcovej dohody, si poistník uplatní voči poisťovateľovi zmluvnú pokutu vo výške 50,- EUR (slovom: päťdesiat EUR) za každé jednotlivé vozidlo, a to za každý, aj začatý deň omeškania,

e)
za omeškanie poisťovateľa s vrátením nespotrebovanej časti poistného (preplatku) po zániku poistenia konkrétneho motorového vozidla v lehote podľa čl. VII. bodu 7.8. rámcovej dohody si poistník uplatní voči poisťovateľovi zmluvnú pokutu vo výške 0,05 % z ceny za objednané služby za každý, aj začatý deň omeškania,

f)
v prípade, ak poisťovateľ poskytne poistníkovi služby, ktoré nespĺňajú stanovené požiadavky na služby podľa čl. VI, bodu 6.16. rámcovej dohody alebo príslušných ustanovení poistnej zmluvy a ich príloh alebo zákona o PZP, si poistník uplatní voči poisťovateľovi zmluvnú pokutu vo výške 10% z ceny za objednané služby,

g)
v prípade nepravdivosti vyhlásení poisťovateľa, ktoré sú uvedené v čl. VIII. bodoch 8.5. a 8.9.  rámcovej dohody, je poisťovateľ povinný zaplatiť poistníkovi zmluvnú pokutu vo výške 30.000,- EUR (slovom: tridsať tisíc EUR), 

h)
v prípade porušenia povinnosti poisťovateľa uvedenej v čl. VI. bode 6.8 a čl. VIII. bode 8.11 si poistník uplatní voči poisťovateľovi zmluvnú pokutu vo výške 10% z Ceny, 

i)
v prípade porušenia povinností poisťovateľa uvedených v čl. VI. bodoch 6.13. a 6.14. rámcovej dohody a v čl. VIII. bodoch 8.2. a 8.3. rámcovej dohody si poistník uplatní voči poisťovateľovi zmluvnú pokutu vo výške 20% z Ceny, za každé jednotlivé porušenie, a to aj opakovane, čím nie je dotknutý nárok poistníka na náhradu škody, ktorá mu takýmto porušením vznikla.
Otázka č. 13

Zaradenie vozidiel počas poistného obdobia
V čl. VII bod 6.7 rámcovej dohody sa uvádza, že vozidlo je poistené od momentu jeho nadobudnutia, pričom poistník oznámi jeho zaradenie poisťovateľovi až následne. 

Žiadame verejného obstarávateľa o vysvetlenie právneho základu uvedeného postupu a o potvrdenie, že takýto spôsob vzniku poistenia je v súlade so zákonom č. 381/2001 Z. z. o povinnom zmluvnom poistení.
Odpoveď na otázku č.13

Verejný obstarávateľ uvádza, že v zmysle čl. IV. bodu 4.2 rámcovej dohody:

„Zodpovednosť za škodu spôsobenú prevádzkou motorového vozidla je poistená dňom pridelenia tabuľky s evidenčným číslom motorovému vozidlu, a to orgánom príslušným na pridelenie tabuľky s evidenčným číslom podľa zákona č. 8/2009 Z. z. o cestnej premávke a o zmene a doplnení niektorých zákonov.“

S cieľom zosúladenia zmluvnej dokumentácie a odstránenia možných interpretačných nejasností verejný obstarávateľ mení znenie čl. VII. bodu 7.7 rámcovej dohody nasledovne:

„Pri nadobudnutí vozidiel v priebehu trvania poistnej zmluvy bude toto vozidlo automaticky poistené dňom pridelenia tabuľky s evidenčným číslom v zmysle čl. IV. bodu 4.2 tejto rámcovej dohody s tým, že túto skutočnosť poistník nahlási poisťovateľovi do desiateho (10) dňa mesiaca nasledujúceho po mesiaci, v ktorom došlo k prideleniu tabuliek s evidenčným číslom vozidiel, a to formou doplnenia k Špecifikácií poisťovaných vozidiel, ktorý tvorí Prílohu č. 1 konkrétnej poistnej zmluvy a Prílohu č. 2 tejto rámcovej dohody. To neplatí v prípade, ak poistník nezaradí toto vozidlo do doplnenia Špecifikácie poisťovaných vozidiel. Poisťovateľ v súlade so sadzbami poistného pre povinné zmluvné poistenie uvedenými v Prílohe č. 2 rámcovej dohody, vypočíta výšku ročného poistného za všetky vozidlá v doplnení Špecifikácie poisťovaných vozidiel. Takto stanovenú výšku dodatočného poistného, poisťovateľ písomne oznámi poistníkovi a toto oznámenie doručí bezodkladne, najneskôr do siedmich (7) dní poistníkovi. Poistník vykoná úhradu poistného najneskôr do tridsiatich (30) dní odo dňa doručenia oznámenia podľa predchádzajúcej vety.“

Otázka č. 14 
Medzinárodná automobilová poisťovacia karta 
V čl. VI bod 6.5 rámcovej dohody sa požaduje vydanie medzinárodnej automobilovej poisťovacej karty pre každé vozidlo.
Žiadame verejného obstarávateľa o vysvetlenie postupu pri vozidlách, pri ktorých poisťovateľ v čase vzniku poistenia nebude disponovať všetkými identifikačnými údajmi vozidla (EČV, VIN a pod.).
Odpoveď na otázku č.14 
Verejný obstarávateľ uvádza, že medzinárodná automobilová poisťovacia karta bude vydaná s identifikačnými údajmi, ktoré budú k dispozícii.
Otázka č. 15 
Čiastková poistná zmluva bude jedna, alebo budú vystavené samostatné zmluvy pre každý subjekt v zriaďovacej pôsobnosti Ministerstva vnútra SR?
Odpoveď na otázku č.15 
Čiastková poistná zmluva bude na dané obdobie vydaná jedna. Nemusí byť nevyhnutne na jeden rok. Konkrétne obdobie bude presne definované v čiastkovej poistnej zmluve.
Verejný obstarávateľ zároveň zverejňuje v elektronickom prostriedku JOSEPHINE aktualizovanú Prílohu č.1 Opis predmetu zákazky SP a Prílohu č.2 Návrh rámcovej dohody SP zohľadňujúce uvedené zmeny.
Prílohy:

Príloha č.1 Údaje o škodovom priebehu z PZP za škodu spôsobenú prevádzkou motorového vozidla za r.2023,     
                   2024 a 2025
Príloha č.2  Údaje o počte vozidiel s právom prednosti v jazde a prepravou nebezpečného nákladu

Príloha č.3  Aktualizovaná Príloha č.1 SP

Príloha č.4  Aktualizovaná Príloha č.2 SP

S pozdravom

.................................................

                                                                                                          Ing. Branislav Chlebana  

                                                                                                                        generálny  riaditeľ 

                                                                                                            sekcie verejného obstarávania MV SR     

